Liggaam met ses skietwonde in reservaat gevindŉ Onbekende middeljarige man se liggaam is Dinsdag in ŉ veld by die Suikerbosrand-natuurreservaat naby Heidelberg in Gauteng opgespoor. Kapt. Thivhulawi Tshilate, ŉ polisiewoordvoerder, het gesê mense wat gras vir grasdakke gesny het, het naby ŉ grondpad op die liggaam afgekom. “Die man is ses keer in sy bolyf geskiet,” het Tshilate gesê. Volgens Tshilate is dit nog nie bekend hoe lank die man se liggaam in die veld gelê het nie, en die polisie se nadoodse ondersoek sal die besonderhede bepaal. Die man het ŉ vlootblou mussie, ŉ vlootblou baadjie, ŉ rooi T-hemp, swart sweetpakbroek en wit drafskoene aangehad toe hy gevind is. Hy is donkerbruin van gelaat en is 1.8m lank, het kort hare en ŉ kort snor en baard. Die Heidelberg-polisiestasie ondersoek ŉ saak van moord. Die polisie versoek enigiemand wat die man kan identifiseer, of wat meer inligting oor die moord het, om kapt. Senzosenkosi Shabane by 016 341 5175 te skakel.